Komission yhdeksäs kertomus perinteisten omien varojen tarkastusjärjestelmän toiminnasta (2016–2018) (neuvoston asetuksen (EU, Euratom) N:o 608/2014, 6 artiklan 3 kohta)

1. JOHDANTO

Komissio antaa joka kolmas vuosi Euroopan parlamentille ja neuvostolle kertomuksen perinteisten omien varojen tarkastusjärjestelyjen toiminnasta.

Vuosina 2016–2018 näitä varoja asetettiin komission käyttöön yli 60 miljardia euroa (netto). Tämä oli vuosittain keskimäärin yli 20 miljardia euroa. Kyseessä on 20 prosentin lisäys vuosiin 2013–2016 verrattuna.

Perinteisten omien varojen tarkastukset perustuvat 26 päivänä toukokuuta 2014 tehtyyn neuvoston päätökseen 2014/335/EU, Euratom , 26 päivänä toukokuuta 2014 annettuun neuvoston asetukseen (EU, Euratom) N:o 608/2014 ja 26 päivänä toukokuuta 2014 annettuun neuvoston asetukseen (EU, Euratom) N:o 609/2014 .

Tässä asiakirjassa kuvataan ja analysoidaan perinteisten omien varojen tarkastusjärjestelmän toimintaa ajanjaksolla 2016–2018. Kertomuksessa käsitellään Euroopan komission tällä ajanjaksolla toimittamia perinteisten omien varojen tarkastuksia, ja se sisältää seuraavia muita toimintoja, jotka on suoritettu EU:n taloudellisten etujen suojelemiseksi:

-komission jäsenvaltioissa toimittamia tarkastuksia ja niiden jatkotoimia;

-Euroopan tilintarkastustuomioistuimen alustaviin huomautuksiin liittyviä jatkotoimia;

-sellaisten tileistä poistettujen saamisten tutkintaa, joita ei ole saatu perittyä;

-sellaisten jäsenvaltioiden virheiden käsittelyä, jotka johtivat perinteisten omien varojen menettämiseen;

-petoksiin ja sääntöjenvastaisuuksiin liittyvän tietokannan (OWNRES) hallintaa;

-A- ja B-kirjanpidon tarkastuksia koskevaa jäsenvaltioiden toista pilottihanketta;

-ehdokasmaiden avustamista.

2. PERINTEISEN OMIEN VAROJEN TARKASTUSTEN KEHYS JA MENETTELY

2.1. Perinteisten omien varojen sääntely- ja toimintakehys

Perinteisten omien varojen kerääminen on annettu lainsäädännössä jäsenvaltioiden tehtäväksi. Niiden on asetettava kerätyt maksut EU:n talousarvion käyttöön ja pidätettävä kantokuluina kiinteä 20 prosentin osuus kaikista komission käyttöön asetettujen perinteisten omien varojen määristä korvauksena maksujen keräämisestä aiheutuneista kustannuksista – todellisista kustannuksista riippumatta. Jäsenvaltioiden on myös itse tehtävä tarkastuksia ja annettava niistä selvityksiä komissiolle.

Komissiolla on kuitenkin edelleen merkittäviä tarkastusvaltuuksia tällä alalla. Paikalla toimitettavat tarkastukset ovat tärkeitä tähän liittyviä välineitä, jotta perinteisten omien varojen keruujärjestelmää voidaan valvoa useiden erityyppisten jäsenvaltioiden lainsäädännön ja asiakirjojen tarkastusten avulla.

Komissio toteuttaa lisäksi tarvittavat toimet niiden huomautusten perusteella, jotka tilintarkastustuomioistuin esittää vuosikertomuksessaan, erityiskertomuksissaan tai alustavissa huomautuksissaan, sekä niiden huomautusten ja suositusten perusteella, jotka Euroopan parlamentti esittää talousarvion toteuttamista koskevan vastuuvapausmenettelyn yhteydessä. Komissio varmistaa, että jäsenvaltiot soveltavat EU:n sääntöjä moitteettomasti, ja antaa tästä selvityksiä budjettivallan käyttäjälle.

Komission tarkastustoimilla on kolme päätavoitetta:

-Yhtäläisten kilpailuolosuhteiden säilyttäminen jäsenvaltioiden ja taloudellisten toimijoiden välillä siitä riippumatta, missä EU:n jäsenvaltiossa tavarat tulliselvitetään, jotta estetään kilpailun vääristyminen.